Christoffer Aagaard Melson (V), 2024-04-02:
Apotekerne er enormt vigtige.
De er en vigtig del af vores nære sundhedsvæsen.
For de investeringer, vi laver i sundhedsvæsenet, er det vigtigt, at vi får mest mulig sundhed for pengene.
Det er underordnet, om det er på den lille lægeklinik, det store supersygehus eller det lokale apotek.
Derfor er det også vigtigt, at vi sætter de rigtige rammer og giver de rigtige incitamenter til dette formål.
Med lovforslaget ser vi derfor på en ændring af den økonomiske styringsmodel for apotekssektoren.
Økonomiske styringsmodeller lyder for mange almindelige danskere nok som kompliceret systemsprog langt fra virkeligheden, hvorfor det er vigtigt at understrege, at det netop spiller en vigtig rolle i det danske sundhedsvæsen.
Så derfor håber jeg, at man på trods af alle de lidt tekniske aspekter af sagen lytter grundigt efter i den her debat.
For det er faktisk en af de debatter, vi tager herinde, der får stor betydning for os alle sammen, fordi vi alle sammen bruger apotekerne.
De danske apoteker er nemlig en vigtig del af det danske samfund.
De er også en vigtig del af det nære sundhedsvæsen, hvor vi kan få udleveret receptpligtig medicin og få rådgivning om forskellige sundhedsrelaterede ting, f.eks. rygestop og meget, meget mere.
Derfor vil vi gøre det lettere og mere attraktivt for apotekerne at fokusere på kerneområdet.
Det vil vi sikre, ved at der kommer en større gevinst ved salg af og rådgivning om f.eks. receptpligtig medicin frem for frihandelsvarer.
Ud over blot at sikre adgang til medicin skal apotekerne også kunne tage del i den forebyggende indsats.
Helt konkret vil vi med det her lovforslag give apotekerne bedre mulighed for at medvirke i de offentlige vaccinationsprogrammer.
Vi mener, at det vil være en naturlig udvidelse af apotekernes virksomhed som en del af det borgernære sundhedsvæsen.
Yderligere vil vi også gøre det muligt for sygehusafdelinger at udlevere vederlagsfri medicin igennem apotekerne.
Det bliver også en stor hjælp for mange af de borgere, der har langt til et sygehus, hvor de i dag skal hente deres medicin.
En anden del af lovforslaget omhandler afskaffelsen af den nuværende udligningsordning, som der er blevet sagt.
Den har skullet sikre en balance mellem land og by og sikre tilgængelighed uden for de større byer.
Men de analyser, der er blevet lavet, har vist, at i for mange tilfælde er det faktisk ikke gået til øget tilgængelighed, men sådan lidt mere til støtte af apoteker, og der har det været svært at gennemskue, hvorfor den støtte egentlig skulle gives til de apoteker.
Derfor får man nu det her mere letforståelige og gennemsigtige system, hvor der reelt kun bliver givet en støtte efter tilgængelighed.
Vi synes også, at det er rigtig, rigtig godt, at vi får forenklet det system, og det vil stadig sikre den her tilgængelighed i vores landdistrikter, som vi jo også synes er meget, meget vigtig.
Med lovforslaget dækkes der som tidligere nævnt også en lang række andre punkter, bl.a. mulighed for påbud om vagttjenester, beskyttelse af begrebet apotek m.m.
Alt i alt vil lovforslaget skabe større incitamenter for apotekerne til at udlevere og rådgive om receptpligtig medicin, sikre god tilgængelighed til apoteker og medicin i hele landet, give mulighed for apotekerne til at deltage i vaccinationsprogrammer og meget mere.
Det vil kort sagt
forbedre rammerne for de danske apoteker.
Så det her kommer til at blive et stykke arbejde, som der skal arbejdes videre med, og som vi ser frem til at følge i Venstre, altså det arbejde om, hvordan vi kan udvikle en moderne apotekssektor i fremtiden.